PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2005/ZK/3/1/017			                		Bratislava 24	.02.2005

	Protimonopolný úrad Slovenskej republiky, odbor koncentrácií, v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov podnikateľmi ECOPRESS, a.s. so sídlom Pribinova 25, Bratislava, IČO: 31 333 524, EUROSKOP-RINGIER a.s. so sídlom Prievozská 14, Bratislava, IČO: 00 678 155, PEREX, a.s. so sídlom Pribinova 25, Bratislava, IČO: 00 685 313, SPOLOČNOSŤ 7 PLUS, s.r.o. so sídlom Panónska cesta 9, Bratislava, IČO: 31 347 291 a Petit Press, a.s. so sídlom Námestie SNP č. 30, Bratislava, IČO: 35 790 253 prostredníctvom spoločného splnomocneného zástupcu JUDr. Dušana Szaba, advokáta so sídlom Grösslingova 9, 811 09 Bratislava vo veci koncentrácie podnikateľov ECOPRESS, a.s. so sídlom Pribinova 25, Bratislava, IČO: 31 333 524, EUROSKOP-RINGIER a.s. so sídlom Prievozská 14, Bratislava, IČO: 00 678 155, PEREX, a.s. so sídlom Pribinova 25, Bratislava, IČO: 00 685 313, SPOLOČNOSŤ 7 PLUS, s.r.o. so sídlom Panónska cesta 9, Bratislava, IČO: 31 347 291 a Petit Press, a.s. so sídlom Námestie SNP č. 30, Bratislava, IČO: 35 790 253  spočívajúcej v založení ich spoločného podniku ABOSERVIS, a.s., so sídlom Košická 37, 821 08 Bratislava a podľa zákona č. 71/1967 Zb. o správnom konaní v znení neskorších predpisov

r o z h o d o l

na základe § 9 zákona č. 145/1995 Z.z. o správnych poplatkoch v znení neskorších predpisov tak, že správne konanie vo veci koncentrácie podnikateľov ECOPRESS, a.s. so sídlom Pribinova 25, Bratislava, IČO: 31 333 524, EUROSKOP-RINGIER a.s. so sídlom Prievozská 14, Bratislava, IČO: 00 678 155, PEREX, a.s. so sídlom Pribinova 25, Bratislava, IČO: 00 685 313, SPOLOČNOSŤ 7 PLUS, s.r.o. so sídlom Panónska cesta 9, Bratislava, IČO: 31 347 291 a Petit Press, a.s. so sídlom Námestie SNP č. 30, Bratislava, IČO: 35 790 253 spočívajúcej v založení ich spoločného podniku ABOSERVIS, a.s., so sídlom Košická 37, 821 08 Bratislava zastavuje z dôvodu nezaplatenia splatného správneho poplatku podľa položky 212 zákona č. 145/1995 Z. z. o správnych poplatkoch v znení neskorších predpisov v príslušnej výške na účet číslo: 7000060849/8180, VS 05030105.

O d ô v o d n e n i e :

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 21. 4. 2004 listom č. 2230/2004 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon v znení 465/2002 “) podnikateľmi ECOPRESS, a.s. so sídlom Pribinova 25, Bratislava, IČO: 31 333 524 (ďalej len „ECOPRESS“), EUROSKOP-RINGIER a.s. so sídlom Prievozská 14, Bratislava, IČO: 00 678 155 (ďalej len „EUROSKOP-RINGIER“), PEREX, a.s. so sídlom Pribinova 25, Bratislava, IČO: 00 685 313 (ďalej len „PEREX“), SPOLOČNOSŤ 7 PLUS, s.r.o. so sídlom Panónska cesta 9, Bratislava, IČO: 31 347 291 (ďalej len „SPOL. 7 PLUS“) a Petit Press, a.s. so sídlom Námestie SNP č. 30, Bratislava, IČO: 35 790 253 (ďalej len „Petit Press“) prostredníctvom ich spoločného splnomocneného zástupcu JUDr. Dušana Szaba, advokáta so sídlom Grösslingova 9, 811 09 Bratislava (ďalej len „právny zástupca“).

Predmetná koncentrácia spočívala v založení spoločného podniku ABOSERVIS, a.s. na základe uzatvorenia Zakladateľskej zmluvy spísanej formou notárskej zápisnice N 94/2004, NZ 25080/2004 zo dňa 22. 3. 2004. Zakladatelia sa dohodli, že sídlom spoločnosti ABOSERVIS, a.s. bude Košická 37, 821 08 Bratislava (ďalej len „ABOSERVIS“). 

Dňa 21. 4. 2004 sa podľa § 25 ods. 1 zákona v znení 465/2002 v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie podnikateľov ECOPRESS, EUROSKOP-RINGIER, PEREX, SPOL. 7 PLUS a Petit Press spočívajúcej v založení ich spoločného podniku ABOSERVIS,.

Účastníkmi predmetného správneho konania ako aj účastníkmi koncentrácie sú podnikatelia ECOPRESS, EUROSKOP-RINGIER, PEREX, SPOL. 7 PLUS a Petit Press (ďalej len „účastníci konania“).

Dňa 6. mája 2004 úrad listom č. 2458/PMÚSR/2004 upovedomil právneho zástupcu, že oznámenie neobsahuje všetky náležitosti podľa § 10 ods. 12 zákona v znení 465/2002  a vyhlášky úradu č. 168/2001 Z. z., ktorou sa ustanovujú podrobnosti o náležitostiach oznámenia koncentrácie v znení vyhlášky 
č. 585/2002 Z. z. (ďalej len „vyhláška“) a vyzval ho na jeho doplnenie. Zároveň ho upozornil, že lehota na vydanie rozhodnutia úradu o predmetnej koncentrácii neplynie. 

Listom doručeným úradu dňa 8.6.2004 zaevidovaným pod 
č. 3155/2004 – Doplnenie podkladov a informácií, právny zástupca uviedol, že oslovil jednotlivých účastníkov konania, avšak doteraz dostal podklady a informácie žiadané (aj to nie všetky) úradom iba od podnikateľa SPOL. 7 PLUS, ktoré v prílohe predložil spolu s plnomocenstvom od podnikateľa Petit Press. 

Úrad listom č. 605/PMÚ SR/2005 zo dňa 1.2.2005 vyzval účastníkov konania prostredníctvom ich právneho zástupcu na doplnenie ich oznámenia tak, ako vyplýva z listu úradu č. 2458/PMÚSR/2004 zo dňa 6. mája 2004. 

	Podľa § 8 ods. 1 zákona č. 145/1995 Z.z. o správnych poplatkoch v znení neskorších predpisov poplatky určené v sadzobníku pevnou sumou sa platia bez výzvy a sú splatné pri podaní, ktoré smeruje k vykonaniu úkonu alebo uskutočneniu konania, ak pri jednotlivých položkách sadzobníka nie je ustanovené inak, pričom ak nebol poplatok zaplatený pri podaní, alebo v určenej sume, je splatný do 15 dní odo dňa doručenia písomnej výzvy správneho orgánu na jeho zaplatenie.

Úrad listom č. 605/PMÚ SR/2005 zo dňa 1.2.2005 vyzval účastníkov konania prostredníctvom ich splnomocneného právneho zástupcu na zaplatenie správneho poplatku na účet úradu v súlade so Sadzobníkom správnych poplatkov položka 212 zákona č. 145/1995 Z. z. o správnych poplatkoch v znení neskorších predpisov v príslušnej výške prevodom z účtu v banke alebo poštovou poukážkou na účet číslo: 7000060849/8180, VS 05030105 a to do 15 dní od doručenia výzvy.
Zároveň ich týmto listom poučil, že v prípade, že uvedený poplatok nebude v určenej lehote zaplatený, úrad podľa § 9 zákona č. 145/1995 Z. z. o správnych poplatkoch v znení neskorších predpisov konanie zastaví, pričom proti rozhodnutiu o zastavení konania pre nezaplatenie správneho poplatku sa nemožno odvolať.

Vyššie uvedený list úradu bol právnemu zástupcovi účastníkov konania doručený dňa 4.2.2005. Lehota na zaplatenie správneho poplatku podnikateľovi Grafobal uplynula dňa 21.2.2005. Podnikatelia ECOPRESS, EUROSKOP-RINGIER, PEREX, SPOL. 7 PLUS a Petit Press predmetný správny poplatok na vyššie uvedený účet v lehote neuhradili.

Vzhľadom na vyššie uvedené, úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 9 zákona č. 145/1994 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia. Toto rozhodnutie nie je preskúmateľné súdom podľa § 247 Občianskeho súdneho poriadku

	Ing. Emília Babiaková
    hlavný štátny radca 
           splnomocnenkyňa pre koncentrácie

Rozhodnutie sa doručuje:

JUDr. Dušan Szabó
advokát
Niku & partners Advokátska kancenária
Grösslingova 9
811 09 Bratislava 1